b"\n_START_ARTICLE_\nJurgita Smolskyt\xc4\x97\n_START_PARAGRAPH_\nJurgita Smolskyt\xc4\x97 (Smalstyt\xc4\x97) (pranc. Georgette Smolski; 1920\xc2\xa0m. vasario 8 d.  Vervj\xc4\x97 mieste, Belgijoje\xc2\xa0\xe2\x80\x93 2012\xc2\xa0m. sausio 15 d. Briuselyje)\xc2\xa0\xe2\x80\x93 Belgijos \xc5\xbeurnalist\xc4\x97 ir mecenat\xc4\x97.\n_START_SECTION_\nBiografija\n_START_PARAGRAPH_\nGim\xc4\x97 lietuvi\xc5\xb3 socialdemokrat\xc5\xb3 veik\xc4\x97jo Jurgio Smolskio-Smals\xc4\x8dio ir belg\xc4\x97s Germaine Geelens \xc5\xa1eimoje, jau po t\xc4\x97vo mirties. Na\xc5\xa1l\xc4\x97 su naujagime dukra Jurgita gr\xc4\xaf\xc5\xbeo \xc4\xaf Lietuv\xc4\x85 ir dirbo Marijampol\xc4\x97s realin\xc4\x97je gimnazijoje, v\xc4\x97liau \xe2\x80\x93 bibliotekininke Kauno universitete. 1926 m. jos perva\xc5\xbeiavo gyventi \xc4\xaf Belgij\xc4\x85._NEWLINE_Po mokyklos baigimo Jurgita \xc4\x97m\xc4\x97 studijuoti istorij\xc4\x85 Briuselio laisvajame universitete, prad\xc4\x97jo dalyvauti student\xc5\xb3 marksist\xc5\xb3 sueigose. Ra\xc5\xa1\xc4\x97 straipsnius, palaikan\xc4\x8dius antifrankin\xc4\xaf jud\xc4\x97jim\xc4\x85 Ispanijos pilietiniame kare. Antrojo pasaulinio karo metais \xc4\xafsitrauk\xc4\x97 \xc4\xaf Antinacinio pasiprie\xc5\xa1inimo Belgijoje gretas, suart\xc4\x97jo su nelegalaus laikra\xc5\xa1\xc4\x8dio Drapeau Rouge (liet. Raudonoji v\xc4\x97liava) redaktoriumi Pierre Joye ir tapo pogrindine kurjere. U\xc5\xbe dr\xc4\x85s\xc4\x85 Pasiprie\xc5\xa1inimo metu ji po karo buvo apdovanota Briuselio laisvojo universiteto Verhaegeno medaliu.          _NEWLINE_Baigus studijas dirbo Briuselio kair\xc4\x97s pakraipos laikra\xc5\xa1\xc4\x8diuose Drapeau Rouge ir Front, straipsnius pasira\xc5\xa1ydavo slapyvard\xc5\xbeiais Anne Vincent, Claire Perin, Carine Dahl. 1948 m. i\xc5\xa1tek\xc4\x97jo u\xc5\xbe Vengrijos ata\xc5\xa1\xc4\x97 Var\xc5\xa1uvoje Ferenc'o Majoros'o ir persik\xc4\x97l\xc4\x97 gyventi \xc4\xaf vyro gimt\xc4\x85j\xc4\x85 \xc5\xa1al\xc4\xaf, \xc4\xafstojo \xc4\xaf Vengrijos komunist\xc5\xb3 partij\xc4\x85. Gim\xc4\x97 s\xc5\xabnus. Po \xc5\xa1e\xc5\xa1iolikos bendr\xc5\xb3 gyvenimo met\xc5\xb3 \xc5\xa1eima i\xc5\xa1siskyr\xc4\x97, Jurgita nusprend\xc4\x97 v\xc4\x97l gyventi Briuselyje. Dirbo mokytoja Decroly ir Europos mokyklose Belgijos sostin\xc4\x97je iki pat i\xc5\xa1\xc4\x97jimo \xc4\xaf pensij\xc4\x85._NEWLINE_Kai 1991 m. i\xc5\xa1iro Soviet\xc5\xb3 S\xc4\x85junga ir Lietuva v\xc4\x97l tapo nepriklausoma, J.Smolskyt\xc4\x97 i\xc5\xa1stojo i\xc5\xa1 Belgijos Komunist\xc5\xb3 partijos ir atnaujino ry\xc5\xa1ius su t\xc4\x97vo gimtine. Ji 1996 m. \xc4\xafsteig\xc4\x97 t\xc4\x97v\xc5\xb3 vardu pavadint\xc4\x85  Smolski\xe2\x80\x93Gleen fond\xc4\x85, kuris r\xc4\x97m\xc4\x97 Vilniaus universiteto magistrant\xc5\xb3 istorijos studijas Briuselio laisvajame universitete. Nuo 1992\xe2\x80\x93\xc5\xb3j\xc5\xb3 t\xc4\x97vo gimtin\xc4\x97je Kamajuose ji kasmet apdovanodavo vertinga knyga miestelio vidurin\xc4\x97s mokyklos abiturient\xc4\x85, geriausiai i\xc5\xa1laikius\xc4\xaf gimtosios kalbos egzamin\xc4\x85._NEWLINE_Para\xc5\xa1\xc4\x97 knyg\xc4\x85 apie t\xc4\x97vo gyvenim\xc4\x85, ji buvo i\xc5\xa1leista ir lietuvi\xc5\xb3 kalba."